31981R2120
L 208/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2120/81 НА КОМИСИЯТА
от 27 юли 1981 година
за изменение на Регламент № 467/67/ЕИО относно определяне на коефициентите за превръщане, разходите за преработка и стойността на субпродуктите на различните етапи от преработката на ориза
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1418/76 на Съвета от 21 юни 1976 г. относно общата организация на пазара на ориз (1), последно изменен с Акта за присъединяване на Гърция (2), и по-специално член 19 от него,
като има предвид, че в членове 2 и 3 от Регламент № 467/67/ЕИО на Комисията (3), последно изменен с Регламент (ЕИО) № 2119/80 (4), се определят разходите за преработка и стойността на субпродуктите за различните етапи на преработката; като има предвид, че вследствие промяната в цените разходите за преработка и стойността на субпродуктите се промениха; като има предвид, че споменатите разходи и стойности следва да бъдат определени на представително равнище за цялата Общност;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Регламент № 467/67/ЕИО се изменя, както следва:
1.
Член 2 се заменя със следния текст:
„Член 2
1. Разходите за преработка, които се отчитат при преработката на неолющен ориз в олющен ориз, се определят на 39,47 ECU за тон неолющен ориз.
2. Разходите за преработка, които се отчитат при преработка на олющен ориз в бланширан ориз, се определят на 39,47 ECU за тон олющен ориз.
3. Разходите за преработка при превръщането на полубланширан ориз в бланширан ориз не се отчитат.“
2.
Член 3 се заменя със следния текст:
„Член 3
1. Стойността на субпродуктите, получени при преработването на неолющен ориз в олющен ориз, се счита за равна на нула.
2. Стойността на субпродуктите, получени от преработването на олющения ориз в бланширан ориз, е равна на:
a)
40,18 ECU за тон олющен ориз с кръгли зърна;
б)
50,61 ECU за тон олющен ориз с дълги зърна.
3. Стойността на субпродуктите, получени от преработването на полубланширан ориз в бланширан ориз, е равна на:
a)
12,37 ECU за тон полубланширан ориз с кръгли зърна;
б)
13,68 ECU за тон полубланширан ориз с дълги зърна.“
Член 2
Настоящият регламент влиза в сила в деня след публикуването му в Официален вестник на Европейските общности.
Той се прилага от 1 септември 1981 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юли 1981 година.